CELEX: 32015R1076
Language: el
Date: 2015-04-28 00:00:00
Title: Κατ' εξουσιοδότηση κανονισμός (ΕΕ) 2015/1076 της Επιτροπής, της 28ης Απριλίου 2015, για τη θέσπιση, σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, των πρόσθετων κανόνων σχετικά με την αντικατάσταση δικαιούχου και με τις σχετικές ευθύνες καθώς και με τις ελάχιστες απαιτήσεις που πρέπει να περιλαμβάνονται σε συμφωνίες σύμπραξης δημόσιου και ιδιωτικού τομέα που χρηματοδοτούνται από τα ευρωπαϊκά διαρθρωτικά και επενδυτικά ταμεία

4.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1076 ΤΗΣ ΕΠΙΤΡΟΠΉΣ
   της 28ης Απριλίου 2015
   για τη θέσπιση, σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, των πρόσθετων κανόνων σχετικά με την αντικατάσταση δικαιούχου και με τις σχετικές ευθύνες καθώς και με τις ελάχιστες απαιτήσεις που πρέπει να περιλαμβάνονται σε συμφωνίες σύμπραξης δημόσιου και ιδιωτικού τομέα που χρηματοδοτούνται από τα ευρωπαϊκά διαρθρωτικά και επενδυτικά ταμεία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (1), και ιδίως το άρθρο 63 παράγραφος 4 και το άρθρο 64 παράγραφος 4,
   Εκτιμώντας τα ακόλουθα:
   
               (1)
            
            
               Το άρθρο 63 παράγραφος 1 του κανονισμού (ΕΕ) αριθ. 1303/2013 ορίζει ότι, σε σχέση με σύμπραξη δημόσιου και ιδιωτικού τομέα («ΣΔΙΤ»), ένας δικαιούχος μπορεί να είναι οργανισμός που διέπεται από το ιδιωτικό δίκαιο κράτους μέλους («εταίρος του ιδιωτικού τομέα»). Σύμφωνα με το άρθρο 63 παράγραφος 3 του κανονισμού (ΕΕ) αριθ. 1303/2013, ο εταίρος του ιδιωτικού τομέα που επιλέγεται για την εκτέλεση της πράξης ενδέχεται να αντικατασταθεί ως δικαιούχος όταν αυτό απαιτείται δυνάμει των όρων και προϋποθέσεων της πράξης ΣΔΙΤ ή της χρηματοδοτικής συμφωνίας μεταξύ του εταίρου του ιδιωτικού τομέα και του χρηματοπιστωτικού ιδρύματος που συγχρηματοδοτεί την πράξη.
            
         
               (2)
            
            
               Προκειμένου να προσδιοριστεί το πλήρες σύνολο των υποχρεώσεων των εταίρων στο πλαίσιο πράξης ΣΔΙΤ, είναι αναγκαία η θέσπιση πρόσθετων κανόνων σχετικά με την αντικατάσταση δικαιούχου και με τις σχετικές ευθύνες.
            
         
               (3)
            
            
               Στην περίπτωση της αντικατάστασης του δικαιούχου σε πράξη ΣΔΙΤ που χρηματοδοτείται από τα ευρωπαϊκά διαρθρωτικά και επενδυτικά ταμεία, είναι απαραίτητο να διασφαλιστεί ότι, μετά την αντικατάσταση ο νέος εταίρος ή οργανισμός παρέχει τουλάχιστον την ίδια υπηρεσία, και με τα ίδια ελάχιστα πρότυπα ποιότητας, η οποία απαιτείται από την αρχική σύμβαση ΣΔΙΤ.
            
         
               (4)
            
            
               Για μια πράξη ΣΔΙΤ όπου ο οργανισμός δημοσίου δικαίου είναι ο δικαιούχος της επιχορήγησης, το άρθρο 64 παράγραφος 1 του κανονισμού (ΕΕ) αριθ. 1303/2013 καθορίζει τους όρους υπό τους οποίους οι δαπάνες που πραγματοποιούνται και καταβάλλονται από τον εταίρο του ιδιωτικού τομέα μπορούν να θεωρούνται ότι πραγματοποιούνται και καταβάλλονται από τον δικαιούχο. Το άρθρο 64 παράγραφος 2 του εν λόγω κανονισμού προβλέπει ότι η πληρωμή για τις δαπάνες αυτές πρέπει να καταβάλλεται σε λογαριασμό υπό μεσεγγύηση στο όνομα του δικαιούχου.
            
         
               (5)
            
            
               Είναι αναγκαίο να καθοριστούν οι ελάχιστες απαιτήσεις που πρέπει να συμπεριλαμβάνονται στις συμφωνίες ΣΔΙΤ, οι οποίες είναι αναγκαίες για την εφαρμογή του άρθρου 64 παράγραφος 1 του κανονισμού (ΕΕ) αριθ. 1303/2013, συμπεριλαμβανομένων διατάξεων περί λύσεως της συμφωνίας ΣΔΙΤ και για τη διασφάλιση επαρκούς διαδρομής λογιστικού ελέγχου.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      
         Κανόνες σχετικά με την αντικατάσταση δικαιούχου στο πλαίσιο των πράξεων ΣΔΙΤ που χρηματοδοτούνται από τα ευρωπαϊκά διαρθρωτικά και επενδυτικά ταμεία
      
   
   [Άρθρο 63 παράγραφος 4 του κανονισμού (ΕΕ) αριθ. 1303/2013]
   Άρθρο 1
   Πρόσθετες προϋποθέσεις για την αντικατάσταση εταίρου του ιδιωτικού τομέα
   Ο αντικαταστάτης εταίρος του ιδιωτικού τομέα ή οργανισμός δημοσίου δικαίου που αναφέρεται στο άρθρο 63 παράγραφος 3 του κανονισμού (ΕΕ) αριθ. 1303/2013 («εταίρος ή οργανισμός») πρέπει να συμμορφώνεται με τους ακόλουθους πρόσθετους όρους:
   
               α)
            
            
               ο εταίρος ή ο οργανισμός είναι σε θέση να παράσχει τουλάχιστον την υπηρεσία, συμπεριλαμβανομένων τουλάχιστον των ελάχιστων προτύπων ποιότητας, που προσδιορίζεται στη σύμβαση σύμπραξης δημόσιου και ιδιωτικού τομέα («ΣΔΙΤ»)·
            
         
               β)
            
            
               ο εταίρος ή ο οργανισμός έχει συμφωνήσει να αναλάβει τα δικαιώματα και τις υποχρεώσεις του δικαιούχου σε σχέση με την υποστήριξη πράξεων ΣΔΙΤ από την ημερομηνία κατά την οποία η διαχειριστική αρχή ενημερώνεται σχετικά με την πρόταση αντικατάστασης.
            
         Άρθρο 2
   Πρόταση να αντικατασταθεί ο εταίρος του ιδιωτικού τομέα
   1.   Ο εταίρος ή ο οργανισμός διαβιβάζει στη διαχειριστική αρχή την πρόταση να αντικατασταθεί ο εταίρος του ιδιωτικού τομέα ως δικαιούχος εντός ενός μήνα από την ημερομηνία λήψης της απόφασης για την αντικατάσταση του εταίρου του ιδιωτικού τομέα.
   2.   Η πρόταση που αναφέρεται στην παράγραφο 1 περιλαμβάνει τα ακόλουθα:
   
               α)
            
            
               τους όρους και τις προϋποθέσεις της πράξης ΣΔΙΤ ή της χρηματοδοτικής συμφωνίας μεταξύ του εταίρου του ιδιωτικού τομέα και του χρηματοπιστωτικού ιδρύματος που συγχρηματοδοτεί την πράξη που χρειάζεται αντικατάσταση·
            
         
               β)
            
            
               αποδεικτικά στοιχεία σχετικά με το ότι ο εταίρος ή ο οργανισμός πληροί τους όρους που προβλέπονται στο άρθρο 1 του παρόντος κανονισμού, καθώς και στοιχεία που αποδεικνύουν ότι ο εταίρος ή ο οργανισμός πληροί και αναλαμβάνει όλες τις αντίστοιχες υποχρεώσεις ενός δικαιούχου δυνάμει του κανονισμού (ΕΕ) αριθ. 1303/2013·
            
         
               γ)
            
            
               αποδεικτικά στοιχεία ότι ο εταίρος ή ο οργανισμός έχει λάβει αντίγραφο της αρχικής συμφωνίας στήριξης και τυχόν τροποποιήσεις της συμφωνίας.
            
         Άρθρο 3
   Επιβεβαίωση της αντικατάστασης εταίρου του ιδιωτικού τομέα
   Εντός ενός μήνα από την παραλαβή της πρότασης που αναφέρεται στο άρθρο 2 και υπό την προϋπόθεση ότι ο εταίρος ή ο οργανισμός πληροί και αναλαμβάνει όλες τις αντίστοιχες υποχρεώσεις ενός δικαιούχου δυνάμει του κανονισμού (ΕΕ) αριθ. 1303/2013 και τηρεί τους όρους που καθορίζονται στο άρθρο 1 του παρόντος κανονισμού, η διαχειριστική αρχή:
   
               α)
            
            
               καταχωρεί τον εταίρο ή τον οργανισμό ως δικαιούχο από την ημερομηνία που αναφέρεται στο άρθρο 1 στοιχείο β) του παρόντος κανονισμού·
            
         
               β)
            
            
               ενημερώνει τον εταίρο ή τον οργανισμό σχετικά με το υπόλοιπο ποσό στήριξης που διατίθεται από τα ΕΔΕΤ.
            
         ΚΕΦΑΛΑΙΟ II
   
      
         Ελάχιστες απαιτήσεις που πρέπει να περιλαμβάνονται σε συμφωνίες ΣΔΙΤ που χρηματοδοτούνται από τα ευρωπαϊκά διαρθρωτικά και επενδυτικά ταμεία
      
   
   [Άρθρο 64 παράγραφος 4 του κανονισμού (ΕΕ) αριθ. 1303/2013]
   Άρθρο 4
   Μεσεγγυητικός λογαριασμός
   Σε σχέση με τον λογαριασμό μεσεγγύησης που αναφέρεται στο άρθρο 64 παράγραφος 2 του κανονισμού (ΕΕ) αριθ. 1303/2013, η συμφωνία ΣΔΙΤ περιλαμβάνει τις ακόλουθες απαιτήσεις:
   
               α)
            
            
               ανάλογα με την περίπτωση, τα κριτήρια για την επιλογή του χρηματοδοτικού ιδρύματος στο οποίο ανοίγεται ο μεσεγγυητικός λογαριασμός, συμπεριλαμβανομένων των απαιτήσεων όσον αφορά την πιστοληπτική του ικανότητα·
            
         
               β)
            
            
               τους όρους υπό τους οποίους μπορούν να πραγματοποιηθούν οι πληρωμές από τον μεσεγγυητικό λογαριασμό·
            
         
               γ)
            
            
               κατά πόσον ο οργανισμός δημοσίου δικαίου που είναι δικαιούχος μπορεί να χρησιμοποιεί τον λογαριασμό υπό μεσεγγύηση ως εμπράγματη ασφάλεια για την εκπλήρωση των υποχρεώσεών του ή των υποχρεώσεων του εταίρου του ιδιωτικού τομέα στο πλαίσιο της συμφωνίας ΣΔΙΤ·
            
         
               δ)
            
            
               την υποχρέωση των κατόχων του λογαριασμού υπό μεσεγγύηση να ενημερώνουν τη διαχειριστική αρχή, μετά από γραπτή αίτησή της, σχετικά με το ποσό των κεφαλαίων στο λογαριασμό υπό μεσεγγύηση που εκταμιεύθηκαν και το υπόλοιπο του λογαριασμού υπό μεσεγγύηση·
            
         
               ε)
            
            
               κανόνες σχετικά με τον τρόπο με τον οποίο καταβάλλονται τα υπόλοιπα κεφάλαια στον λογαριασμό υπό μεσεγγύηση, όταν ο εν λόγω λογαριασμός κλείσει λόγω λύσεως της συμφωνίας ΣΔΙΤ.
            
         Άρθρο 5
   Υποβολή εκθέσεων και διαδρομή λογιστικού ελέγχου
   1.   Η συμφωνία ΣΔΙΤ περιέχει διατάξεις σχετικά με τη σύσταση ενός μηχανισμού υποβολής εκθέσεων και διατήρησης των δικαιολογητικών. Ο μηχανισμός αυτός πρέπει να περιλαμβάνει τις ίδιες υποχρεώσεις υποβολής εκθέσεων και διατήρησης των δικαιολογητικών, όπως εκείνες του δικαιούχου ο οποίος αναλαμβάνει ο ίδιος και καταβάλλει τις δαπάνες που είναι επιλέξιμες δυνάμει του άρθρου 65 του κανονισμού (ΕΕ) αριθ. 1303/2013.
   2.   Η συμφωνία ΣΔΙΤ περιλαμβάνει διαδικασίες για την εξασφάλιση της κατάλληλης διαδρομής λογιστικού ελέγχου, όπως ορίζεται στο άρθρο 25 του κατ' εξουσιοδότηση κανονισμού (ΕΕ) αριθ. 480/2014 της Επιτροπής (2). Οι εν λόγω διαδικασίες πρέπει ιδίως να επιτρέπουν τη συμφωνία των πληρωμών που πραγματοποιήθηκαν και πληρώθηκαν από τον εταίρο του ιδιωτικού τομέα για την εκτέλεση της πράξης με τη δαπάνη που δηλώνεται από τον δικαιούχο στη διαχειριστική αρχή.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 320.
   
      (2)  Κατ' εξουσιοδότηση κανονισμός (ΕΕ) αριθ. 480/2014 της Επιτροπής, της 3ης Μαρτίου 2014, για τη συμπλήρωση του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας (ΕΕ L 138 της 13.5.2014, σ. 5).